Leverte bilvrak med kattunger til hugging
13. juni i år ble de tre funnet like før en bil i Skien skulle vrakes, skriver Telemarksavisa. - Sønnen min skulle ta ut batteriet før de skulle vrake bilen og fant to kattunger, sier Kari Aabelvik, frivillig hos Redd Dyra Telemark, til VG. Aabelviks sønn jobber som bilopphugger og skulle ta i mot en bil til vraking da de små nøstene ble funnet. Siden moren Kari jobber som frivillig, ringte han til henne med en gang. Og beskjeden var klar: - Mamma, jeg har funnet to kattunger! Etter en titt til i bilen fant de enda en kattunge. Siden da har Kari tatt hånd om de tre små hjemme hos seg selv.Alle kattungene var svært små og veide litt over 300 gram. Aabelvik anslo dem til å være rundt fire uker gamle. - De måtte ha oppfølging med morsmelk gjennom sprøyte i 14 dager, forteller hun. Nå er de cirka 8-9 uker gamle og friske. Aabelvik forteller at de to jentene og den ene gutten både er renslige og greie. - Barnebarnet mitt på seks år elsker dem! De ble reddet i siste liten, sier hun.Dagen etter kattungene ble funnet, dro Aabelviks sønn tilbake til bileieren for å høre om han savnet noen kattunger. Det gjorde han ikke. - Jeg tror ikke det er noen som har plassert dem der, forteller hun. Det skal ha blitt sett en sky katt i nærheten av bilen.Hun sier hun har tenkt mye på moren som kanskje har gått og lett etter ungene sine. - Men det var umulig å finne den katten i ettertid, sier hun.Redd Dyra Telemark tar til seg og omplasserer katter. Per dags dato er det helt fullt hos dem, så kattungene fra bilvraket har bodd midlertidig hos Aabelvik. - Nå virker de veldig normale og har det bra, presiserer hun. Nå trenger de søte nøstene et nytt hjem. Det har ikke Redd Dyra Telemark klart foreløpig. Nå ber Aabelvik de som har lyst til å ta over kattene om å melde seg. - Vi skulle gjerne hatt flere som kunne tatt av seg katter i perioder.
Da den gamle bilen skulle hugges opp, oppdaget opphuggeren noe som beveget seg: Tre små kattunger.